DA Den Europæiske Unions Tidende CE 78/720

(2004/C 78 E/0769)

SKRIFTLIG FORESPØRGSEL E-1588/03

af Nuala Ahern (Verts/ALE) til Kommissionen

(8. maj 2003)

Om: Forsigtighedsprincippet

Vil Kommissionen anføre, hvorledes den er i stand til at vurdere, hvorvidt henholdsvis BNFL og Cogema anvender forsigtighedsprincippet i driften af deres genoparbejdningsanlæg i Sellafield og Haag?

Samlet svar

afgivet på Kommissionens vegne af Loyola de Palacio

på skriftlige forespørgsler E-1586/03, E-1587/03 og E-1588/03

(13. juni 2003)

Euratom-traktaten pålægger medlemsstaterne en række forpligtelser til beskyttelse af offentlighedens og udsatte arbejdstageres sundhed.

De grundlæggende sikkerhedsnormer til beskyttelse af befolkningen og arbejdstagerne mod stråling er fastlagt på grundlag af Euratom-traktatens afdeling II, kapitel 3 (Rådets direktiv 96/29/Euratom af 13. maj 1996 (1), suppleret med andre retsakter).

I henhold til Euratom-traktatens artikel 35 er medlemsstaterne forpligtet til at oprette de nødvendige anlæg til gennemførelse af en permanent kontrol med radioaktivitetsmængden i miljøet, i atmosfæren, i vand og i jord, samt til gennemførelse af kontrol med overholdelsen af de grundlæggende normer. Kommissionen har adgang til disse kontrolanlæg for at kunne føre tilsyn med deres funktion og effektivitet.

Kommissionen kontrollerer i sin egenskab af traktaternes vogter, at den nationale lovgivning stemmer overens med alle disse bestemmelser, herunder navnlig de grundlæggende sikkerhedsnormer.

Hvis de grundlæggende sikkerhedsnormer ikke håndhæves korrekt, kan Kommissionen ligeledes indlede undersøgelser og om nødvendigt indklage den pågældende medlemsstat. Sådanne initiativer er oftest foranlediget af klager til Kommissionen om manglende overensstemmelse, men Kommissionen kan også handle på eget initiativ på grundlag af egne oplysninger. Med henblik herpå undersøger Kommissionen alle oplysninger, som kan give mistanke om, at de grundlæggende sikkerhedsnormer overtrædes.

I de udtalelser, Kommissionen har afgivet i henhold til Euratom-traktatens artikel 37, tager den stilling til, om de indgivne projekter vil kunne resultere i radioaktiv forurening af vand, jord eller luft i en anden medlemsstat. Udtalelserne om oparbejdningsaktiviteterne i Sellafield og La Hague er, ligesom for andre anlæg, baseret på de generelle oplysninger om disse planer, som myndighederne i Det Forenede Kongerige og Frankrig havde fremsendt i overensstemmelse med Euratom-traktatens artikel 37 og bestemmelserne i Kommissionens henstillinger (2) om anvendelsen heraf. Udtalelserne er afgivet efter høring af gruppen af uvildige eksperter omhandlet i Euratom-traktatens artikel 31.

(1) Rådets direktiv af 13. maj 1996 om fastsættelse af grundlæggende sikkerhedsnormer til beskyttelse af befolkningens og arbejdstagernes sundhed mod de farer, der er forbundet med ioniserende stråling, EFT L 159 af 29.6.1996.

(2) Kommissionens henstilling af 16. november 1960, EFT L 81 af 21.12.1960. Kommissionens henstilling 82/181/Euratom af 3. februar 1982, EFT L 83 af 29.3.1982 Kommissionens henstilling 91/4/Euratom af 7. december 1990, EFT L 6 af 9.1.1991. Kommissionens henstilling 99/829/Euratom af 6. december 1999, EFT L 324 af 16.12.1999.